**MINISTERUL FINANȚELOR**

**Agenția Națională de Administrare Fiscală**

**Referat de aprobare a proiectului de ordin al președintelui Agenției Naționale de Administrare Fiscală pentru modificarea Ordinului președintelui Agenției Naționale de Administrare Fiscală nr.1330/2024**

**pentru aprobarea modelului, conţinutului și instrucțiunilor de completare a**

**formularului 120 „Decont privind accizele"**

Prin Ordonanța de urgență a Guvernului nr.68/2025 au fost aduse modificări și completări Titlului VIII „Accize şi alte taxe speciale” din Legea nr.227/2015 privind Codul fiscal, cu modificările și completările ulterioare.

Astfel, potrivit art.I pct.8 din ordonanța de urgență, în categoria produselor accizabile s-au introdus tutunurile pentru mestecat și tutunuri pentru uz nazal, dispoziții care au intrat în vigoare la data de 15 decembrie 2025.

Având în vedere cele de mai sus, este necesară actualizarea formularului 120 "Decont privind accizele". Astfel, la capitolul II de la secțiunea B „Date privind accizele”, precum și la secțiunea C „Date privind deducerile din accizele datorate” din formular se propune actualizarea produselor supuse accizelor nearmonizate, potrivit Codului fiscal, prin introducerea tutunurilor pentru mestecat și a tutunurilor pentru uz nazal în formular.

Ca urmare, prin prezentul proiect de ordin, se propune modificarea Anexei nr.1 la Ordinul președintelui Agenției Naționale de Administrare Fiscală nr.1330/2024 pentru aprobarea modelului, conţinutului și instrucțiunilor de completare a formularului 120 „Decont privind accizele". Formularul se utilizează pentru declararea anuală a accizelor datorate începând cu anul 2025, cu termen de declarare până la data de 30 aprilie a anului următor celui de raportare.